شهزاد لومړی افغان شو چې اسیا کپ کې یې ۱۰۰ منډې وکړې
د افغانستان د کرکټ د ملي لوبډلې لوبغاړی شهزاد محمدي لومړنی افغان شو چې د اسیا کپ په سیالیو کې ۱۰۰ منډې کوي.
شهزاد دسه شنبې په ورځ (سپتمبر۲۵) له هند سره په لوبې کې دا منډې وکړې. شهزاد د لوبې له پیله چټکې منډې پيل کړې او د هند پر هر توپ اچونکي یې د شپږیزو او څلوریزو د وهلو هڅه وکړه. دی لومړی افغان شو چې د هند خلاف هم ۱۰۰ منډې کوي. شهزاد محمدي په خپلو ۱۰۰ منډو کې ۶شپږیزه او ۱۰څلوریزې ووهلې. دا د محمد شهزاد محمدي پنځمه سلیزه وه. هغه د افغانستان لپاره ۱۴ پنځوسیزې هم کړې دې. شهزاد له هند سره په لوبې کې په ۱۲۴ منډو وسوځېده. شهزاد محمدي د افغانستان یوازینی لوبغاړی دی چې د ۲۰ اورونو په سیالیو کې یې هم سلیزه کړې ده. شهزاد د افغانستان لپاره ۷۵ نړیوالې یوه ورځنۍ لوبې کړي دي دي او په یوې لوبې کې یې تر ټولو ډېرې منډې ۱۳۱ دي. له هند سره لوبه په اسیا کپ د افغانستان وروستۍ لوبه وه. افغانستان په دغو سیالیو په لومړي پړاو کې بنګله دېش او سرېلنکا ته ماتې ورکړې خو د څلورو غوره لوبډلو په پړاو کې یې پر پاکستان او بنګله دېش وبایللې. شهزاد محمدي د یکشنبې د ورځې په لوبه کې د بنګله دېش خلاف لوبې کې هم تر ۵۰ ډېرې منډې وکړې. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.